Distribuiti mai departe...

















Doar cinci ambulanțe din întreg parcul de autosanitare al țării corespund cerințelor necesare pentru transportarea și îngrijirea până la instituția medicală a pacienților transportați. Informația a fost vociferată de către Avocatul Poporului Mihail Cotorobai care a prezentat astăzi un raport despre respectarea drepturilor omului la prestarea serviciilor medicale și garantarea accesibilității și a echității în ceea ce privește accesul la serviciile medicale sau drepturile individuale.

Respectarea drepturilor pacientului, inclusiv respectarea demnității și integrității ființei umane în domeniul ocrotirii sănătății a fost examinată, astăzi, în cadrul audierilor publice, organizate de Comisia parlamentară drepturile omului și relații interetnice. Printre cele mai stringente probleme identificate, raportorul a menționat asigurarea calității și siguranței la utilizarea echipamentelor și dispozitivelor medicale, scumpirea medicamentelor, asistența medicală acordată persoanelor din penitenciare și asistența prespitalicească. La fel, Mihail Cotorobai a solicitat includerea reprezentanților oficiului Avocatului Poporului în cadrul comisiei de evaluare și acreditare a instituțiilor medico-sanitare publice și farmacologice.

La rândul său, Secretatul General de Stat al ministerului Sănătății, Muncii și Protecției Sociale, Boris Gîlca a confirmat că peste 60 la sută din ambulanțe sunt vechi, iar pentru asigurarea deplină a intervențiilor în cazuri critice e nevoie de 400 de mașini noi. „În premieră, pentru anul curent au fost alocate surse financiare pentru achiziționarea a 200 autosanitare de tip A, B și C”, a menționat oficialul.

Totodată, Boris Gîlca a spus că va propune includerea reprezentanților societății civile, inclusiv ai oficiului Avocatului Poporului în cadrul comisiei de evaluare și acreditare a instituțiilor medico-sanitare, care activează în cadrul Agenției de Sănătate Publică.

În discuție, deputații au abordat și examinat cazuri concrete de malpraxis medical, mediatizate în ultima perioadă. De asemenea, s-a discutat despre calitatea asistenței medicale acordată în penitenciare și problemele existente.

Deputații din Comisia drepturile omului și relații interetnice și-au stabilit, pentru sesiunea de primăvară 2018, audierea chestiunilor ce țin de realizarea drepturilor pacienților, asigurarea egalității și eliminarea discriminării, respectarea drepturilor persoanelor cu dizabilități, a celor fără adăpost, a deținuților etc. Procedura de control parlamentar de astăzi este prima din acest an a Comisiei.